**Papp Károly, r. altábornagy, rendőrségi főtanácsos**

**Országos Rendőrfőkapitány**

**1139 Budapest, Teve utca 4-6.**

Tisztelt Rendőrfőkapitány Úr!

A Társaság a Szabadságjogokért jogvédő szervezet (TASZ) nevében kötelességünknek érezzük, hogy felhívjuk a figyelmét azokra a jelenségekre, amelyek súlyos bűncselekmények elkövetésének veszélyét hordozzák magukban. Úgy látjuk, hogy az utóbbi időben a hazai közhangulat jelentős mértékben radikalizálódott, ismét fogékonnyá vált az erőszakra és az erőszak elfogadására, miközben a politikai és nem politikai közszereplők ahelyett, hogy e közhangulatot csillapítanák, inkább további gyűlöletet szítanak. A TASZ szerint az ilyen közhangulat nem hagyható figyelmen kívül akkor, amikor egyes bűncselekmények, különösen az közösség elleni uszítás vagy a közösség tagja elleni erőszak elkövetésének vagy elkövetése veszélyének megítélésében kell a rendőrségnek döntenie. Különösen az olyan veszélyeztető, az erőszak tényleges bekövetkezését nem igénylő bűncselekmény, mint az uszítás megvalósulásának egyértelmű ténybeli feltétele az a közeg, melyben az erőszakos cselekményekre vonatkozó megnyilvánulások termékeny talajra találnak.

A TASZ a demokratikus jogállam és az emberi jogok iránti elkötelezettségtől vezérelve az alábbiakra hívja fel a figyelmet. Bizonyára Ön is tud azokról a hírekről, amelyek a bevándorlókkal szembeni, már szinte napi rendszerességű verbális és tettleges atrocitásokról szólnak. Szélsőséges, militáns csoportok szerveznek „menekült-ellenes” akciókat, az interneten, hírportálokon és a közösségi médiában pedig gátlástalanul szítják a gyűlöletet.[[1]](#footnote-1) Tudjuk, hogy a rendőrség eddig hatékonyan lépett fel annak érdekében, hogy erőszakra nem kerüljön sor, sem a politikai rendezvényekkel összefüggésben, sem azokon kívül, és bízunk benne, hogy jogvédelmi és közrendvédelmi feladatát a rendőrség attól függetlenül ellátja, hogy nem minden esetben magyar állampolgárok jogai forognak kockán. Azonban nemcsak a menekült-ellenes indulatok korbácsolása fenyeget bűncselekmények elkövetésének veszélyével.

A napokban zajlik hazánkban a 20. Budapest Pride, és annak részeként szombaton kerül sor a hagyományos felvonulásra is. Nem kell emlékeztetnünk arra, hogy a felvonulás, annak ellenére, hogy a jogegyenlőségről szól, évek óta radikális ellentüntetők erőszakos megnyilvánulásait váltja ki, nemcsak a felvonulás idején, hanem az érkező és a távozó résztvevőkkel szemben is – pár hónapja született jogerős ítélet egy ilyen ügyben.[[2]](#footnote-2) A napokban egy szivárványszínű, a Városligetben felakasztott papírfigurát mutató fotó került nyilvánosságra,[[3]](#footnote-3) egy szélsőséges portál pedig, nem először, a felvonulás megakadályozására hívja fel olvasóit, és nyíltan fenyegeti a résztvevőket.[[4]](#footnote-4) Úgy véljük, hogy az ilyen gyűlölködő hangulatkeltés fokozott figyelmet követel, és különös felelősséget ró a rendőrségre. Az Emberi Jogok Európai Bírósága nemrég leszögezte, hogy a társadalom egy részének közismerten gyűlölködő megnyilvánulásainak fényében az állam nem maradhat tétlen, és a hatóságoknak fokozott figyelemmel kell lenniük az erőszakos cselekmények bekövetkezésének veszélyére.[[5]](#footnote-5)

A békés gyülekezés szabadságához való jog érvényesülése és gyakorlása a demokratikus társadalom egyik legfontosabb garanciája – biztosítása pedig az állam minden szervének alkotmányos feladata. A rendőrségnek meghatározó szerepe van a békés gyülekezéshez való jog megfelelő érvényesülésében éppúgy, mint abban, hogy a békés rendezvényeket és azok résztvevőit megvédje akár másoktól, akár az ellentüntetőktől is. Egyfelől tilos a gyülekezési jog gyakorlásának akár erőszakkal, akár fenyegetéssel való akadályozása, másfelől pedig a gyülekezési jog gyakorlása sem valósíthat meg bűncselekményt és nem járhat mások jogai és szabadsága sérelmével. Ugyanakkor nem megfelelő eszköze a békétlen ellentüntetők megfékezésének az, amely nem a békétlenek, hanem a békés tüntetők szabadságának a korlátozásával teremt biztonságot. A magyar jog biztosítja a hatékony eszközöket a rendőrség számára ahhoz, hogy a szólás és a gyülekezés jogellenes gyakorlói ellen határozottan fellépjen, és szilárd meggyőződésünk, hogy csak a következetes jogalkalmazási gyakorlat teheti mind kockázatosabbá a véleménynyilvánítás és a gyülekezési jog alkotmányos határainak átlépését. Erre tekintettel ajánljuk ismételten figyelmében mind a békétlen rendezvények feloszlatásával kapcsolatban készített útmutatónkat,[[6]](#footnote-6) mind pedig a gyűlöletbűncselekményekkel kapcsolatos álláspontunkat.[[7]](#footnote-7)

Biztosak vagyunk abban, hogy Magyarország rendőrsége tisztában van feladataival, a vonatkozó törvényekkel, és külső befolyástól mentesen mindent megtesz a törvényes rend megóvása érdekében. A fenyegető veszély azonban független attól, hogy a rendőrség mennyire felkészült és elkötelezett: most nagy adag bátorságra is szükség van. Bízunk benne, hogy Ön és egyetlen beosztottja sem habozik, ha a hazánkban élő vagy tartózkodó emberek jogainak, testi épségének és szabadságának megóvása a tét!

Budapest, 2015. július 7.

Üdvözlettel,

Kapronczay Stefánia Szabó Máté

ügyvezető igazgató szakmai igazgató

1. <http://hvg.hu/itthon/20150706_Kivonult_a_Betyarsereg_Szegedre> [↑](#footnote-ref-1)
2. <http://hvg.hu/itthon/20150430_Eroszak_a_Prideon_3_ev_letoltendo_egy_ho> [↑](#footnote-ref-2)
3. <http://index.hu/belfold/2015/07/05/akasztott_szivarvanyos_babu/> [↑](#footnote-ref-3)
4. <http://deres.tv/20150704/akadalyozd-meg-kocsogfelvonulast> [↑](#footnote-ref-4)
5. Identoba and Others v. Georgia, 73235/12, 2015. május 12. <http://hudoc.echr.coe.int/sites/eng/pages/search.aspx?i=001-154400> [↑](#footnote-ref-5)
6. <http://tasz.hu/files/tasz/imce/tasz_oszlatas_velemeny_20121205_fejleces.pdf> [↑](#footnote-ref-6)
7. <http://tasz.hu/files/tasz/imce/tasz-gybcs-allaspont-final_.pdf> [↑](#footnote-ref-7)